Document ID: 32011L0037

DIRETTIVA TAL-KUMMISSJONI 2011/37/UE
tat-30 ta' Marzu 2011
li temenda l-Anness II għad-Direttiva 2000/53/KE tal-Parlament Ewropew u tal-Kunsill dwar vetturi li m'għadhomx jintużaw
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2000/53/KE tal-Parlament Ewropew u tal-Kunsill tat-18 ta' Settembru 2000 dwar vetturi li m'għadhomx jintużaw (1), u b'mod partikolari l-Artikolu 4(2)(b) tagħha,
Billi:
(1)
Id-Direttiva 2000/53/KE tipprojbixxi l-użu taċ-ċomb, il-merkurju, il-kadmju jew il-kromju eżavalenti f'materjali u komponenti tal-vetturi mqiegħda fis-suq wara l-1 ta' Lulju 2003, għajr fil-każijiet elenkati fl-Anness II għal dik id-Direttiva u skont il-kundizzjonijiet speċifikati fih. Skont l-Artikolu 4(2)(b) tad-Direttiva 2000/53/KE, l-Anness II għal dik id-Direttiva għandu jiġi adattat mill-Kummissjoni fuq bażi regolari għall-progress xjentifiku u tekniku.
(2)
L-Anness II għad-Direttiva 2000/53/KE jelenka l-materjali u komponenti tal-vetturi eżenti mill-projbizzjoni li hemm fl-Artikolu 4(2)(a) tagħha. Il-vetturi mqiegħda fis-suq qabel id-data tal-iskadenza ta' eżenzjoni partikolari jistgħu jkollhom iċ-ċomb, il-merkurju, il-kadmju jew il-kromju eżavalenti fil-materjali u l-komponenti elenkati fl-Anness II għad-Direttiva 2000/53/KE.
(3)
Ċerti materjali u komponenti li fihom iċ-ċomb, il-merkurju, il-kadmju jew il-kromju eżavalenti għandhom ikomplu jkunu eżenti mill-projbizzjoni li hemm fl-Artikolu 4(2)(a) tad-Direttiva 2000/53/KE, billi l-użu ta' dawn is-sustanzi f'dawk il-materjali u komponenti speċifiċi għadu teknikament jew xjentifikament inevitabbli. Għalhekk jixraq li tittawwal id-data tal-iskadenza ta' dawn l-eżenzjonijiet sakemm l-użu ta' dawn is-sustanzi projbiti jsir evitabbli.
(4)
Attwalment, l-użu taċ-ċomb f'materjali termoelettriċi li jintużaw f'applikazzjonijiet awtomotivi biex jitnaqqsu l-emissjonijiet ta' CO2 permezz ta' rkupru ta' sħana mill-egżost huwa teknikament u xjentifikament inevitabbli. Dawk il-materjali għandhom għalhekk ikunu eżenti mill-projbizzjoni deskritta fl-Artikolu 4(2)(a) tad-Direttiva 2000/53/KE.
(5)
Ċerti materjali u komponenti li fihom iċ-ċomb, il-merkurju, il-kadmju jew il-kromju eżavalenti għandhom ikomplu jkunu eżenti mill-projbizzjoni li hemm fl-Artikolu 4(2)(a) tad-Direttiva 2000/53/KE mingħajr data ta' skadenza, billi l-użu ta' dawn is-sustanzi fil-materjali u komponenti speċifiċi elenkati fl-Anness II għal dik id-Direttiva għadu teknikament jew xjentifikament inevitabbli.
(6)
L-Anness II għad-Direttiva 2000/53/KE jipprovdi li l-ispare parts imqiegħda fis-suq wara l-1 ta' Lulju 2003 li jintużaw għal vetturi mqiegħda fis-suq qabel l-1 ta' Lulju 2003 huma eżenti mid-dispożizzjonijiet tal-Artikolu 4(2)(a) ta' dik id-Direttiva. Din l-eżenzjoni tippermetti t-tiswija ta' vetturi mqiegħda fis-suq qabel id-dħul fis-seħħ tal-projbizzjoni ta' dak l-Artikolu bi spare parts li jilħqu l-istess rekwiżiti ta' kwalità u ta' sikurezza bħall-partijiet li bihom kienu oriġinarjament mgħammra.
(7)
L-ispare parts għal vetturi mqiegħda fis-suq wara l-1 ta' Lulju 2003 iżda qabel id-data tal-iskadenza ta' eżenzjoni partikolari tal-Anness II għad-Direttiva 2000/53/KE mhumiex koperti minn dik l-eżenzjoni. B'hekk, l-ispare parts għal dawn il-vetturi jridu jkunu ħielsa mill-metalli tqal, ukoll jekk jintużaw biex jissostitwixxu partijiet li oriġinarjament kien fihom il-metalli tqal.
(8)
F’ċerti każi huwa teknikament impossibbli li jissewwew vetturi bi spare parts minħabba li dawn kieku jkunu jeħtieġu bidliet fil-karatteristiċi dimensjonali u funzjonali ta' sistemi kumplessivi tal-vetturi. Spare parts ta' dan it-tip ma jistgħux jitwaħħlu f'sistemi ta' vetturi oriġinarjament immanifatturati b'partijiet li fihom il-metalli tqal u dawn il-vetturi ma jkunux jistgħu jissewwew u għandu mnejn jista' jkun hemm bżonn li wieħed jeħles minnhom qabel iż-żmien. L-Anness II għad-Direttiva 2000/53/KE għandu għalhekk jiġi emendat biex it-tiswija ta' vetturi bħal dawn tkun iffaċilitata.
(9)
Id-Direttiva 2000/53/KE għalhekk għandha tiġi emendata skont dan.
(10)
Il-miżuri stipulati f'din id-Direttiva huma skont l-opinjoni tal-Kumitat stabbilit skont l-Artikolu 18(1) tad-Direttiva 2006/12/KE tal-Parlament Ewropew u tal-Kunsill tal-5 ta' April 2006 dwar l-iskart (2).
ADOTTAT DIN ID-DIRETTIVA:
Artikolu 1
L-Anness II għad-Direttiva 2000/53/KE huwa mibdul mit-test deskritt fl-Anness għal din id-Deċiżjoni.
Artikolu 2
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma' din id-Direttiva sa mhux aktar tard mill-31 ta' Diċembru 2011.
Artikolu 3
Din id-Direttiva għandha tidħol fis-seħħ fit-tielet jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, it-30 ta’ Marzu 2011.

Labels: 7
1
8
20